Амҷыԥҳа Аурыс театр агастрольқәа рзы: зыхьыӡ хара инаҩхьоу атеатр ааит ҳәа ҳзырҳәоит
19:30 22.06.2023 (ирҿыцуп: 20:47 22.06.2023)
"Агастроль дуқәа" апрограмма аҳәаақәа ирҭагӡаны Фазиль Искандер ихьӡ зху Аурыс ҳәынҭқарратә драматә театр Новокузнецк раԥхьатәи рықәгылара мҩаԥысит. Уаҟа ишрыдыркылаз, актиорцәа уаатәи аамҭа рышҽадыршьцылаз атәи арадио Sputnik иазеиҭалҳәеит атеатр апресс-маӡаныҟәгаҩ Амра Амҷыԥҳа.
Аҟәеи Новокузнецки ԥшьсааҭк аивгара рымоуп, актиорцәа иаразнак ианааи аҭыԥантәи аамҭа иашьцыларцаз ацәара имцаӡеит, ақалақь иалаԥшырцаз ныҟәара ицеит ҳәа азгәалҭеит аиҿцәажәараҿы Амҷыԥҳа. Адекорациақәа ықәзыргыло ракәзар, урҭ иаразнак атеатр ахь ицеит лҳәеит лара.
"Агастрольқәа раартра иазкыз апресс-конференциаҿы Новокузнецктәи адраматә театр аиҳабы РУСДРАМ аара атеатр аиҳабыра хаҭала ишраԥшьгамҭоу атәы лҳәеит. Сынтәа Новокузнецктәи атеатр 90 шықәса ахыҵуеит, иара убас ақалақьгьы 405 шықәса ахыҵуеит, "абарҭ рыҩиубилеик инарықәыршәаны иаҳҭаххеит зыхьыӡ хара инаҩхьоу атеатр ааҳаԥхьарц" лҳәеит лара", - ҳәа азгәалҭеит арадиоефир аҿы Амҷыԥҳа.
Иаҳа инарҭбааны аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.
Фазиль Искандер ихьӡ зху Аурыс ҳәынҭқарратә драматә театр сынтәа фынтәны иалахәуп Урыстәыла акультура аминистрра имҩаԥнаго апрограмма "Агастроль дуқәа".
Агастрольқәа алагеит Кемеровтәи аобласт Новокузнецк ақалақь аҟынтәи, уаҟа ахәаԥшцәа идырбан "Ахаҵа ԥшӡа". Еиҭа ирыдгалахоит "Ишьаарҵәыроу ачара".
Рашәара 24-25 рзы арҭ аспектакльқәа рыла РУСДРАМ ықәгылоит даҽа сибратәи қалақьк - Горно-Алтаиск аҟны.